ኦዲፒ በሰላማዊ  መንገድ ከሚታገሉ  የፖለቲካ ፓርቲዎች ጋር በቅንጅት እየሠራ  መሆኑን አስታወቀ
የኦሮሞ ዲሞክራቲክ ፓርቲ/ ኦዲፒ/ በኦሮሚያ ክልል በኦሮሞ ስም ተደራጅተው በሰላማዊ መንገድ ከሚታገሉ የፖለቲካ ፓርቲዎች ጋር በተለያዩ አጀንዳዎች ላይ በቅንጅት እየሰራ እንደሆነ አስታወቀ፡፡የፓርቲው ማዕከላዊ ጽህፈት ቤት የህዝብ አስተያየትና ግንኙነት ኃላፊ አቶ ታየ ደንደዓ በሠጡት መግለጫ በኦሮሚያ ክልል አስራ አምስት የሚሆኑ ፓርቲዎች በኦሮሞ ስም ተደራጅተው እየተንቀሳቀሱ መሆኑን ገልጸዋል ።ኦዲፒ በሰላማዊ ትግል መንገድን ምርጫቸው አድርገው በክልሉ እየተንቀሳቀሱ ካሉ ፓርቲዎች ጋር ተቀናጅቶ በአምስት አጀንዳዎች ዙሪያ እየሰራ እንደሆነ  መሆኑንም አስረድተዋል ።የክልሉ ህዝብ በተረጋጋ መንገድ ወጥቶ እንዳይገባና ክልሉን በማወክ ኦሮሚያን የጦር አውድማ ለማድረግ የተለያዩ አካላት የጥፋት ዓላማቸውን ሲያራምዱ ቆይተዋል ያሉት አቶ ታዬ  ኦዲፒም ሰላምን መሰረት በማድረግ ችግሮቹን ከስር መሰረቱ ለመፍታት ጥበብና ብስለት በታከለበት መንገድ ሲንቀሳቀስ እንደነበር ገልጸዋል፡፡የኦሮሞ ህዝብ ፍላጎት የፓርቲ መብዛት ሳይሆን ሰላም ነውና ኦዲፒም ሀገር ውስጥ ገብተው በሰላማዊ መንገድ እየተንቀሳቀሱ ካሉ ፓርቲዎች በጥምረትና በውህደት ለመስራት የሚያስችል ድርድር እያደረገ መሆኑን ተናግረዋል ።